b'\n_START_ARTICLE_\nDen jemenittiske revolusjon\n_START_PARAGRAPH_\nOppr\xc3\xb8ret i Jemen i 2011-12 (arabisk: 2012-\xd8\xa7\xd9\x84\xd8\xa7\xd8\xad\xd8\xaa\xd8\xac\xd8\xa7\xd8\xac\xd8\xa7\xd8\xaa \xd8\xa7\xd9\x84\xd9\x8a\xd9\x85\xd9\x86\xd9\x8a\xd8\xa9 2011; al-L\xc4\x81\xc4\xa7ta\xc4\xa1\xc4\x81\xc4\xa1\xc4\x81t al-Yaman\xc4\xabyah 2011-2012) eller den jemenittiske revolusjon er en p\xc3\xa5g\xc3\xa5ende konflikt siden januar 2011 i det fattige, s\xc3\xb8rarabiske landet Jemen. Det er regnet som en del av oppr\xc3\xb8ret i den arabiske verden i 2011, ogs\xc3\xa5 kalt den arabiske v\xc3\xa5r, som startet med den tunisiske revolusjon i 2011. I demonstrasjonenes tidlige fase i Jemen var det rettet mot arbeidsl\xc3\xb8shet, \xc3\xb8konomiske forhold og korrupsjon og ogs\xc3\xa5 mot myndighetenes forslag om \xc3\xa5 gj\xc3\xb8re endringer i Jemens grunnlov. Siden \xc3\xb8kte protestantene sine krav slik at de ogs\xc3\xa5 inkluderte at dav\xc3\xa6rende president \xca\xbfAl\xc4\xab Abdull\xc4\x81h \xe1\xb9\xa2\xc4\x81li\xe1\xb8\xa5 m\xc3\xa5tte g\xc3\xa5 av. Massedesertering fra milit\xc3\xa6ret og fra \xe1\xb9\xa2\xc4\x81li\xe1\xb8\xa5s regjering har f\xc3\xb8rt til at store deler av landet n\xc3\xa5 er utenfor regjeringens kontroll, og oppr\xc3\xb8rerne har sverget \xc3\xa5 motsette seg dens autoritet. _NEWLINE_27. januar 2011 fant en omfattende demonstrasjon med flere enn 16.000 deltagere del i Sana. 2. februar erkl\xc3\xa6rte president \xe1\xb9\xa2\xc4\x81li\xe1\xb8\xa5 at han ikke ville fors\xc3\xb8ke \xc3\xa5 bli gjenvalgt ved det neste presidentvalget i 2013 og at han ikke ville overf\xc3\xb8re makten til sin s\xc3\xb8nn. 3. februar demonstrerte 20.000 mennesker i Sana, mens andre demonstrasjoner fant sted i Aden p\xc3\xa5 en \xc2\xabvredesdag\xc2\xbb etterspurt av Tawakul Karm\xc4\x81n (som senere samme \xc3\xa5r var en av vinnerne av Nobels fredspris), mens soldater og v\xc3\xa6pnede medlemmer av den allmenne folkekongressen og mange demonstranter deltok i en pro-regjeringsdemonstrasjon i Sana. P\xc3\xa5 en \xc2\xabsinnefredag\xc2\xbb 18. februar demonstrerte flere titusener jemenitter i Sana, Aden\xe2\x80\x8e og Ta\xca\xbfizz\xe2\x80\x8e. P\xc3\xa5 en \xc2\xabfredag uten en vei tilbake\xc2\xbb 11. mars ble anti-\xe1\xb9\xa2\xc4\x81li\xe1\xb8\xa5 demonstrasjoner holdt i Sana, hvor tre mennesker ble drept. Andre demonstrasjoner ble holdt i andre byer, inkludert al-Mukall\xc4\x81, hvor \xc3\xa9n ble drept. 18. mars ble demonstrantene i Sana beskutt slik at atten d\xc3\xb8de, noe som f\xc3\xb8rte til mange deserteringer og resignasjoner fra milit\xc3\xa6ret og regjeringens st\xc3\xb8ttespillere. _NEWLINE_23. april godtok \xe1\xb9\xa2\xc4\x81li\xe1\xb8\xa5 et forslag som inkluderte at han skulle g\xc3\xa5 av og gi makten videre til sin vara innen tredve dager. Denne avtalen inkluderte immunitet for \xe1\xb9\xa2\xc4\x81li\xe1\xb8\xa5 og hans familie, og at opposisjonen skulle stoppe sine demonstrasjoner og g\xc3\xa5 inn i en samlingsregjering med \xe1\xb9\xa2\xc4\x81li\xe1\xb8\xa5s parti. Etter at de f\xc3\xb8rst nektet \xc3\xa5 g\xc3\xa5 med p\xc3\xa5 avtalen gikk opposisjonen med p\xc3\xa5 den 2. mai, men \xe1\xb9\xa2\xc4\x81li\xe1\xb8\xa5 undertegnet ikke avtalen, og opposisjonen har nektet \xc3\xa5 godta et forslag som \xe1\xb9\xa2\xc4\x81li\xe1\xb8\xa5s \xc3\xb8verste partioffiserer har undertegnet i stedet for ham. _NEWLINE_Etter at \xe1\xb9\xa2\xc4\x81li\xe1\xb8\xa5 nektet \xc3\xa5 undertegne avtalen tre ganger erkl\xc3\xa6rte Sadiq al-Ahmar, lederen for hashidene, den nest st\xc3\xb8rste stammef\xc3\xb8derasjonen i Jemen, sin st\xc3\xb8tte til opposisjonen. I slutten av mai og begynnelsen av juni var det kamper mellom hashidene, desertere soldater og andre motstandsgrupper og den jemenittiske h\xc3\xa6ren i Sana, Ta\xca\xbfizz og Zinjibar, og i sistnevnte by har kampene enn\xc3\xa5 ikke stilnet. 3. juni ble \xe1\xb9\xa2\xc4\x81li\xe1\xb8\xa5 og flere andre s\xc3\xa5ret i et angrep p\xc3\xa5 presidentpalasset, hvor ogs\xc3\xa5 fem mennesker ble drept. Hvorvidt dette angrepet var planlagt er usikkert. Den f\xc3\xb8lgende dagen ble \xe1\xb9\xa2\xc4\x81li\xe1\xb8\xa5 fl\xc3\xb8yet til et milit\xc3\xa6rsykehus i Saudi-Arabia, og visepresident \xca\xbfAbd Rab Mansur Hadi ble utnevnt til Jemens midlertidige president. 23. september vendte \xe1\xb9\xa2\xc4\x81li\xe1\xb8\xa5 tilbake til Jemen, men den store motstanden mot ham har fortsatt. _NEWLINE_To m\xc3\xa5neder senere, 23. november, undertegnet \xe1\xb9\xa2\xc4\x81li\xe1\xb8\xa5 en maktoverf\xc3\xb8ringsavtale arrangert av Golfr\xc3\xa5det i ar-Riy\xc4\x81\xe1\xb8\x8d (en politisk og \xc3\xb8konomisk organisasjon som inkluderer seks av landene p\xc3\xa5 Den arabiske halv\xc3\xb8y, men ikke Jemen) som innebar at han skulle gi fra seg makten innen tre m\xc3\xa5neder (innen \xc3\xa9n m\xc3\xa5ned skulle han gi fra seg den gi fra seg den reelle makta), noe som i s\xc3\xa5 fall ville blitt slutten p\xc3\xa5 hans trettitre \xc3\xa5r lange styre. Avtalen ble godtatt av deler av opposisjonen, men \xe1\xb8\xa5\xc5\xab\xe1\xb9\xafiene, en zaydisk oppr\xc3\xb8rsgruppe som har hatt framgang under protestene, avslo den. Visepresident Hadi overtok 23. november igjen stillingen som fungerende president, mens \xe1\xb9\xa2\xc4\x81li\xe1\xb8\xa5 da enn\xc3\xa5 ikke hadde frasagt seg den offisielle stillingen._NEWLINE_Avtalen inneb\xc3\xa6rer ikke at \xe1\xb9\xa2\xc4\x81li\xe1\xb8\xa5 skal stilles for rettet for m\xc3\xa5ten han har h\xc3\xa5ndtert oppr\xc3\xb8ret p\xc3\xa5, og det har v\xc3\xa6rt store demonstrasjoner som krevde at han skulle bli stilt for retten. 11. desember samlet flere hundre tusen demonstranter seg i Sana for \xc3\xa5 kreve at \xe1\xb9\xa2\xc4\x81li\xe1\xb8\xa5 ble stilt for retten. 24. desember ankom 100.000 demonstranter Sana fra Ta\xca\xbfizz i en marsj for \xc3\xa5 kreve en rettssak, men de ble m\xc3\xb8tt av \xe1\xb9\xa2\xc4\x81li\xe1\xb8\xa5-lojalister og elitesoldater, og  minst ni demonstranter ble drept. 21. januar godkjente Jemens nasjonalforsamling immunitetsavtalen, og de al-Hadi foreslo som presidentkandidat._NEWLINE_21. februar 2012 ble det avholdt et presidentvalg i Jemen, som en del av maktoverf\xc3\xb8ringsavtalen, med al-Hadi som eneste kandidat, som dermed ble landets nye president etter \xe1\xb9\xa2\xc4\x81li\xe1\xb8\xa5, som da allerede hadde forlatt Jemen og dratt til USA, visstnok av medisinske \xc3\xa5rsaker. Han skal n\xc3\xa5 ha s\xc3\xb8kt om eksil i Oman. Det eneste alternativet i valget var \xc3\xa5 stemme for al-Hadi som president, og 99 prosent av de 6,6 millioner avgitte stemmene var for al-Hadi. De gjenv\xc3\xa6rende 25.000 stemmene var if\xc3\xb8lge regjeringen "invalide." 25. februar ble al-Hadi formelt innsatt som Jemens andre president, men stemningen var spendt, med statsminister Mu\xe1\xb8\xa5ammad Basindawa (som overtok etter \xca\xbfAli Mu\xe1\xb8\xa5ammad Mu\xc4\xa1awar i desember) som boikotta seremonien og med protester i gatene. \xe1\xb9\xa2\xc4\x81li\xe1\xb8\xa5 har sagt han vil st\xc3\xb8tte Jemens nye president i den \xc2\xabkompliserte og vanskelige perioden\xc2\xbb landet g\xc3\xa5r inn i (med al-Q\xc4\x81\xca\xbfidah som kontrollerer flere byer s\xc3\xb8r i landet), men mange mener fremdeles det er \xe1\xb9\xa2\xc4\x81li\xe1\xb8\xa5 som har kontrollen over landets politikk. F\xc3\xa5 timer etter al-Hadi ble tatt i et ble det utf\xc3\xb8rt en terroraksjon ved et presidentpalass i S\xc3\xb8r-Jemen hvor tjuefem mennesker d\xc3\xb8de. Al-Q\xc4\x81\xca\xbfidah p\xc3\xa5tok seg ansvaret for bombinga._NEWLINE_S\xc3\xa5 langt (mars 2012) har minst 2000 mennesker blitt drept i oppr\xc3\xb8ret og over 22\xc2\xa0000 blitt s\xc3\xa5ret. Minst 1000 har ogs\xc3\xa5 blitt arrestert.'